KIRJALLINEN KYSYMYS E-1677/99 esittäjä(t): Marialiese Flemming (PPE-DE) komissiolle. Muuttolintujen metsästyskausi.



Virallinen lehti nro 203 E , 18/07/2000 s. 0020 - 0021



KIRJALLINEN KYSYMYS E-1677/99 esittäjä(t): Marialiese Flemming (PPE-DE) komissiolle (22. syyskuuta 1999) Aihe: Muuttolintujen metsästyskausi Euroopan unioni on neuvoston direktiivin 79/409/ETY(1) myötä sitoutunut suojelemaan kaikkia jäsenvaltioiden alueella eläviä luonnonvaraisia lintulajeja. Jäsenvaltioiden on varmistettava, että tiettyjen lintulajien metsästyksen yhteydessä noudatetaan tarkoituksenmukaisen käytön ja kyseessä olevien lintulajikantojen, erityisesti muuttolintujen, ekologisesti tasapainoisen suojelun periaatetta. Niiden on varmistettava, että erityisesti muuttolintulajeja ei metsästetä pesimis-, lisääntymis- ja poikastenkasvatusvaiheessa. Komissio ehdotti maaliskuussa 1994 tämän direktiivin muuttamista niin, että jokainen jäsenvaltio voisi vahvistaa itse muuttolintujen metsästyskauden ajankohdan. Euroopan parlamentti käsitteli komission ehdotusta, jossa ei esitetty yhtenäistä metsästyskauden päättymisajankohtaa. Parlamentin jäsenet kannattivat kuitenkin helmikuussa 1996 pidetyssä äänestyksessä koko Euroopan osalta yhtenäistä metsästyskauden päättymisajankohtaa, joka olisi 31. tammikuuta kunakin vuonna. Mihin toimiin on tähän mennessä ryhdytty parlamentin vaatimuksen toteuttamiseksi? Muutamat jäsenvaltiot ovat itsenäisesti vahvistaneet muuttolintujen metsästyskauden ajankohdan niin, että tiettyjen lintulajien säilyminen vaarantuu. Esimerkiksi Ranskassa metsästyskauden alku osuu ajankohtaan, jolloin poikaset ovat vielä riippuvaisia emostaan. Ranska rikkoo näin direktiivin 79/409/ETY 7 artiklan 4 kohtaa, mistä syystä sitä vastaan on jo aloitettu rikkomusmenettely. Missä vaiheessa rikkomusmenettely on tällä hetkellä? Mitä toimia komissio aikoo toteuttaa, jotta direktiivin 79/409/ETY säännöksiä noudatetaan kaikissa jäsenvaltioissa? (1) EYVL L 103, 25.4.1979, s. 1. Margot Wallströmin komission puolesta antama vastaus (15. marraskuuta 1999) Komissio antoi 1. maaliskuuta 1994 ehdotuksen(1), joka koskee luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(2) muuttamista. Koska ehdotus perustui Euroopan yhteisöjen perustamissopimuksen 175 artiklaan (entinen 130 s artikla), yhteistoimintamenettely Euroopan parlamentin kanssa oli pakollinen. Euroopan parlamentti antoi lausuntonsa 15. helmikuuta 1996. Neuvosto ei ole vielä vahvistanut ehdotusta koskevaa yhteistä kantaa. Komissio katsoo, etteivät Ranskan vuosina 1994 ja 1998 antamien lakien (muuttolintujen metsästyskauden päättymispäivästä 15. heinäkuuta 1994 annettu laki nro 94-591, sellaisena kuin se on muutettuna 3. heinäkuuta 1998 annetulla lailla nro 98-549) mukaiset metsästyskauden alkamis- ja päättymisajat takaa tietyille luonnonvaraisille lintulajeille täyttä suojaa niiden palatessa pesimäalueilleen ja niiden lisääntymisaikana neuvoston direktiivin 79/409/ETY mukaisesti. Komissio aloitti tämän vuoksi rikkomisesta johtuvan menettelyn Ranskaa vastaan vuonna 1997 Euroopan yhteisöjen perustamissopimuksen 226 artiklan (entinen 169 artikla) perusteella ja antoi asian 15. helmikuuta 1999 Euroopan yhteisöjen tuomioistuimen (tapaus C-38/99) käsiteltäväksi. Euroopan yhteisöjen tuomioistuin ei ole vielä antanut tuomiota tässä asiassa. (1) EYVL C 100, 9.4.1994. (2) EYVL C 65, 4.3.1996.